Aktiver pro-video på din iPhone med ny SSD-disk

Det er ikke kameraet, der først giver op, når du vil filme mere seriøst med din iPhone. Det er lagerpladsen. Og netop dér prøver Verbatim nu at ramme en voksende gruppe brugere, der bruger mobilen som deres primære videokamera. Med en ny, ultratynd SSD-disk, der klikkes magnetisk på bagsiden af telefonen, bliver det pludselig langt nemmere at optage tunge videofiler direkte fra iPhone – og dermed få mere ud af dens pro-funktioner.

For mange iPhone-brugere er det især Apple ProRes, der får lagerpladsen til at forsvinde i rekordfart. Det kan hurtigt gøre selv en dyr mobil til en flaskehals, hvis man optager meget video, rejseindhold eller familiefilm i høj kvalitet. Her er idéen med Verbatims nye SnapBack Ultra Slim SSD ret enkel: Giv telefonen ekstern lagerplads uden at gøre løsningen klodset.

Mere plads til de tunge videofiler

Den nye SSD.disk er lavet til at sidde direkte bag på telefonen via MagSafe og fylder meget lidt i brug. Den er kun 5 mm tyk og vejer 42 gram, så den er tænkt som en fast makker til folk, der optager meget på farten. Det interessante er dog ikke kun formatet, men hvad drevet gør muligt i praksis. Verbatim oplyser, at den eksterne SSD kan bruges til at optage Apple ProRes 4K-video med op til 120 billeder i sekundet direkte på drevet, afhængigt af hvilken enhed man bruger. Det gør den oplagt til iPhone 15 og nyere modeller med USB-C, hvor netop ekstern optagelse er blevet langt mere relevant.

Kort sagt: Har du en iPhone med et godt kamera, men for lidt plads, er det her den type tilbehør, der kan låse mere af telefonens videopotentiale op.

iPhone bliver mere brugbar som rigtigt videoværktøj

Verbatim forsøger tydeligt at ramme dem, der filmer til sociale medier, vlogs, små produktioner eller bare gerne vil slippe for konstant at rydde op i kamerarullen. Med læsehastigheder på op til 2050 MB/s og skrivehastigheder på op til 1900 MB/s er der også lagt vægt på, at filer hurtigt skal kunne flyttes videre til computer og redigering.

Der følger to USB-C-kabler med i pakken. Det ene er et U-formet kabel, som er lavet til mobilbrug og skal få hele opsætningen til at føles mere integreret. Det andet er et almindeligt kabel til brug med computer.

SSD’en virker med USB-C-baserede iPhone 15-modeller og nyere, men kan også bruges med Android-mobiler samt Mac- og Windows-computere. SnapBack Ultra Slim SSD kommer i 512 GB, 1 TB og 2 TB til vejledende priser på henholdsvis 1.199 kroner, 1.599 kroner og 2.759 kroner.

Aktiver pro-video på din iPhone med ny SSD-disk